
Către,




BIROUL PERMANENT AL




CAMEREI DEPUTAŢILOR
Vă înaintăm, alăturat, raportul asupra proiectului de Lege privind limitarea emisiilor în aer a anumitor poluanţi proveniţi de la instalaţii medii de ardere, trimis Comisiei pentru mediu şi echilibru ecologic cu adresa nr. PLx.334 din 29 mai 2018 și înregistrat cu nr.4c-27/285/30.05.2018.
PREŞEDINTE,
ION CUPĂ

r a p o r t
asupra proiectului de Lege privind limitarea emisiilor în aer a anumitor poluanţi proveniţi de la instalaţii medii de ardere
În conformitate cu prevederile art.95 și 115 din Regulamentul Camerei Deputaţilor, republicat, cu modificările și completările ulterioare, Comisia pentru mediu şi echilibru ecologic a fost sesizată spre dezbatere în fond, în procedură de urgență, cu proiectul de Lege privind limitarea emisiilor în aer a anumitor poluanţi proveniţi de la instalaţii medii de ardere, trimis cu adresa nr.PLx.334 din 29 mai 2018 şi înregistrat cu nr.4c-27/285/30.05.2018.
Proiectul de lege are ca obiect de reglementare transpunerea în legislaţia naţională a prevederilor Directivei (UE) 2015/2193 a Parlamentului European şi a Consiliului din 25 noiembrie 2015 privind limitarea emisiilor în atmosferă a anumitor poluanţi provenind de la instalaţii medii de ardere, în vederea stabilirii unor norme pentru controlul emisiilor în aer de dioxid de sulf (CO2), oxizi de azot (NOx) şi pulberi, provenite de la aceste instalaţii, în scopul reducerii emisiilor în aer şi a riscurilor potenţiale pentru sănătatea umană şi pentru mediu, precum şi a unor norme pentru monitorizarea emisiilor de monoxid de carbon (CO), proiect care se înscrie în cadrul iniţiativei privind o mai bună reglementare (better regulation), inclusă în programul permanent al Comisiei Europene de simplificare a legislaţiei în domeniu.

 Senatul, în calitate de primă Cameră sesizată, a adoptat proiectul de Lege în ședința din data de 22 mai 2018. 

Conform dispoziţiilor art.75 alin.(1) din Constituţia României, republicată şi ale art. 92 alin. (9) din Regulamentul Camerei Deputaţilor, republicat, cu modificările și completările ulterioare, Camera Deputaţilor este Cameră decizională. 

La întocmirea prezentului raport, Comisia a avut în vedere avizul favorabil al Consiliului Legislativ (nr.236/22.03.2018) și avizul favorabil al Comisiei pentru industrii și servicii (nr.4c-3/269/03.06.2018).
În conformitate cu prevederile art. 61 din Regulamentul Camerei Deputaţilor, republicat, cu modificările și completările ulterioare, Comisia pentru mediu şi echilibru ecologic a examinat proiectul de Lege în şedinţa din 05 iunie 2018.
Din numărul total de 17 membri ai Comisiei pentru mediu şi echilibru ecologic au fost prezenți la dezbatere 12 deputaţi.
La dezbateri a participat în calitate de invitat, conform prevederilor art.54 şi art.55 din Regulamentul Camerei Deputaţilor, republicat, cu modificările și completările ulterioare, doamna Felicia Ioana, șef serviciu în cadrul Ministerului Mediului.
În urma dezbaterilor şi a opiniilor exprimate membrii Comisiei au hotărât, cu unanimitate de voturi, adoptarea  proiectului de Lege privind limitarea emisiilor în aer a anumitor poluanţi proveniţi de la instalaţii medii de ardere.
În raport de obiectul şi conţinutul său, proiectul de Lege face parte din categoria legilor ordinare.
	PREŞEDINTE,
	SECRETAR,

	ION CUPĂ 
	PETRU FARAGO 









                                                                         Consilier parlamentar,
 Andreea Negulescu

